## Endring siden forrige versjon

Lagt til Teams

## Hensikt

Sikre at videokonsultasjon og samhandlingsløsninger i pasientbehandling benyttes på korrekt måte, slik at krav til forsvarlighet, taushetsplikt og personvern ivaretas.

Forutsetning for bruk av denne prosedyren er at det er tatt en medisinsk faglig vurdering på at dette er egnet.

Denne rutinen beskriver krav som gjelder for:

* videokonsultasjon med pasient(er) ved bruk av løsningene Join eller Whereby der pasient deltar selv i samtalen, enten alene eller sammen med inviterte
* samhandling med annet helsepersonell om pasient(er) ved bruk av MS Teams eller Skype for Business. Pasient deltar ikke i samtalen men helseopplysninger om identifiserbare pasienter omtales.

Video og tale foregår i sanntid, og verken lyd eller bilder blir lagret. Videokonferanseløsningene benytter kryptering.

## Målgruppe

Behandlere i Sykehuset Østfold (SØ)

## Fremgangsmåte

1. Sikkerhetskrav som skal følges ved bruk av alle videoløsningene:
	1. Opptak skal ikke forekomme. Dette gjelder både pasient og behandler.
	2. Bruk av chat/direktemeldinger skal ikke inneholde person- eller helseopplysninger.
	3. Dokumenter som vises eller deles skal ikke inneholde person- eller helseopplysninger.
	4. Alle parter må sitte slik at taushetsbelagt informasjon ikke kan overhøres av andre. Test lydnivå før gjennomføring.
	5. Samtale kan ikke gjennomføres dersom en av deltakerne sitter i et åpent offentlig rom som for eksempel bibliotek, offentlig PC- rom på NAV kontor etc.
	6. Alle som er til stede under samtalen skal presentere seg selv, også de som ikke er synlig for kamera. Hvis uvedkommende kommer inn i rommet skal samtalen stoppes.
	7. Deltakerne oppfordres til å sjekke deltakerlisten kontinuerlig.
	8. Ved deling av skjerm, skal funksjonen «del program» eller «del vindu» benyttes. Helsepersonell skal hindre at pasientinformasjon som ligger åpent i andre programmer utilsiktet vises for andre deltakere.
	9. De samme grunnreglene gjelder for samtalene, som ved ordinære pasientbehandling. Det vil si at samtalene skal foregå på en måte slik at uautoriserte ikke får innsyn eller tilgang til informasjon.
2. Særskilte forutsetninger i bruk av Join / Whereby
	1. Pasienten samtykker til å bruke videokonsultasjon ved å delta.
	2. Informasjon til pasienten vedlegges innkalling til videokonsultasjon som gir en generell informasjon om bruk av løsningene i pasientbehandlingen. Tilsvarende informasjon vil også være tilgjengelig for pasienten på SØ sitt Internett – egen side for Videokonsultasjon.
	3. Pasienten/innbyggeren skal kunne entydig identifiseres – vise legitimasjon i videovinduet
	4. Helsepersonell skal kunne entydig identifiseres - vise legitimasjon i videovinduet
	5. Virksomheten skal ha kontroll over tildelte tilganger.
	6. Om det oppstår tekniske problemer i løpet av videokonsultasjonen skal ikke pasienten betale for timen.
	7. Behandler og pasient må benytte samme videoløsning, enten Join eller Whereby
	8. Behandleren, verten for møtet, må alltid kontrollere at møterommet er låst etter at de har kommet inn i møtet. Det er verten som har ansvar for å gi rett pasient tilgang til videokonferansen. Rommet kan være låst når pasientene slippes inn i møterommet.
	9. Ordinær dokumentasjonsplikt i EPJ og andre fagsystemer følges.
3. Det skal gis opplæring og veiledning i bruk av tjenesten
	1. Alle ansatte som skal bruke løsningene er selv ansvarlig for å ha gjennomført opplæring. Det er tilgjengelig brukerveiledninger for Join, Whereby og Skype for Business i EK.

#### Referanser

|  |  |
| --- | --- |
| [F/2.1.1-42](https://kvalitet.so-hf.no/docs/pub/dok43392.htm) | [Skype - delta i møte, brukerveiledning](https://kvalitet.so-hf.no/docs/pub/dok43392.htm) |

|  |
| --- |
|   |

#### Vedlegg

|  |  |
| --- | --- |
| [V02](https://kvalitet.so-hf.no/docs/pub/dok50611.htm) | [Videokonsultasjon - brukerveiledning Join & Whereby (F/2.2.4-02)](https://kvalitet.so-hf.no/docs/pub/dok50611.htm) |

**Slutt på Prosedyre**